Der Tribut des Königs von Ess Rúaid
Atá sunn senchus nách súaill
do rígh Eassa ro ghloin Rúaidh,
gach ní dlighes, ní dúaithnid,
is sires ó phríomhthúathaib.
Dá dabaigh décc do lionn maith,
a thrí urdáil do deghbraith,
cét muc, cét mart arna mhes,
céd brat, céd matal móirdhes.
Trí céd bairghen co ma trí,
cíos Cairpri sin don airdrí
gacha bliadhna, líth gan locht,
'sa adhlacadh coa ardport.
Dartraighe ocus Túath Rátha,
Fir Luircc co n-ilur fátha,
do rígh Erne, rúathar nglé,
bíadh úathaib gacha ráithe.
Cenél Luighdhech, ní dlecht díbh
acht comaitecht re hairdrígh,
a tríath chuca ar cúairt ar sin
gan bíadh d'iodhlacadh úaithibh.
As edh fodera dóib sin
gan bíadh d'iodhlacadh úaithibh,
a líonmaire thúaid ga toigh
is burba an t-slúaigh ó Thoraigh.
Atád trí túatha 'na tír,
cíos nó cáin ní dlegar dhíbh,
clann Murchada an lámaigh luinn,
clann Dálaigh is clann Domhnaill.
As uime nach dlegait soin
cíos nó cáin do rígh úathaibh,
dáibh as dúthaig an ríghe,
ní chráidh cách a coimhdíne.
Anúair nách leis Temair tend
ocus airdríghe n-Érenn,
do rígh Eassa Rúaidh ní dlecht
cíos ná cáin ná comhuidecht.
Ge deach rí Conaill a c-céin
ar slúaiged rí Temhra tréin,
ní héiccen beires ó thoigh
acht do thuillemh túarastoil.
Dá t-tegmadh a c-cath cend i c-cend
slúagh Conaill is rí Érenn,
cecha marbthar díobh 'sa c-cath
dlighid a íoc rí Temrach.
Ní dlegait lón leo for sét
laochradh Conaill na c-cóemhcéd,
acht an c-céin rabhaitt amuigh
rí Érenn da b-friotháilimh.
Ge mór doníad for conair
ní dlecht a accra oruibh,
túarustal rí cúiccid crúaidh
dligid rí Essa ríoghrúaidh.
Túarustal trí n-uirrigh n-oll
da gach uirrigh a Conall
re taobh a thecht slán da thoigh
gan dál, gan agra orthoibh.
Is túarustal uirrigh díobh
gacha tóisigh tre bioth síor,
túarustal tóisigh amuigh
da gach énbrucchaid úathaibh.
Adhbair asa n-dleghait soin
clanna Conaill Gulbain gloin,
do chinn t-slóighidh nách dlecht díobh
is ar cródhacht a c-caithgníomh.
Pátraicc dofáccaibh dóibh soin,
úadh do sgríobadh i l-leabraib,
gach ní dleghait línibh lá
Críst da choimét mar atá. Atá.